

מועצת הסטודנטים של אוניברסיטת ניו יורק הצביעה אתמול (חמישי) בפעם הראשונה בעד הצעה להחרים חברות שמשתפות פעולה עם ישראל. את ההצעה חיברה סטודנטית ישראלית, ויותר מ-60 ארגוני סטודנטים ו-30 חברי סגל תמכו בה. בראיון ל"הארץ" אמרה מחברת ההצעה, רוז אסף, כי "ה-BDS יביא צדק למשפחה שלי בישראל, וגם לפלסטינים". בסמסטר הבא הסטודנטיות יגישו את ההצעה להצבעה בסנאט האוניברסיטה, ולאחר מכן בוועד המנהלים. אם זו תעבור, האוניברסיטה תחויב בה.

בהצבעה, שנמשכה אל תוך הלילה, 35 חברי מועצת התלמידים הצביעו בעד, 14 הצביעו נגד ועוד 14 נמנעו. מחוץ לאולם הפגינו סטודנטים ישראלים, יהודים ומתנגדי BDS נוספים ששרו "עוד אבינו חי". בין ארגוני הסטודנטים שתמכו ביוזמה נמנים איגוד הסטודנטים השחורים, הארגון האנטי-פשיסטי, איחוד הנשים האסיאתיות, ואף ארגונים כמו מועדון הפואטרי-סלאם של האוניברסיטה. לצד אסף, ששייכת לארגון "קול יהודי לשלום" (JVP), הובילו את את היוזמה שתי סטודנטיות מארגון "סטודנטים למען צדק בפלסטין".

הסטודנטיות קוראים לאוניברסיטה למנוע השקעות ולהפסיק לשתף פעולה עם כל חברה ש"מרוויחה מהפרה של זכויות אדם של פלסטינים, כיבוש פלסטין, והמשך ההתנחלות שהוגדרה כלא-חוקית בחוק הבינלאומי", כלשון ההצעה שהתקבלה, ומציינים בפרט שלוש חברות - קטרפילר, גנרל אלקטריק ויצרנית הנשק לוקהיד מרטין, כחברות המוכרות בולדוזרים, מסוקי קרב, ומנועים לצה"ל. הסטודנטיות ציינו כמה פקולטות באוניברסיטה שמשתפות פעולה עם החברות. כתקדים, הסטודנטיות הזכירו כי בשנת 1985 ארגון הסטודנטים של אוניברסיטת ניו יורק הצביע להחרים את כל העסקים בדרום אפריקה בתקופת האפרטהייד.

אסף, סטודנטית לפוליטיקה ולימודים אמריקאים, אמרה ל"הארץ" כי אביה נולד בקיבוץ דגניה ב'. היא סיפרה כי היה חשוב לה להעלות את ההצעה בתור ישראלית. "כשיהודים ישראלים מדברים על הנושאים האלה, אנשים מקשיבים, ולכן היה עליי להשתמש בקול שלי כדי לתמוך בפלסטינים", אמרה.

לדבריה, הסטודנטיות בחרו להתמקד במניעת השקעות בהצעת החרם שלהם, ולא בחרם אקדמי (מניעת השקעות היא אחת משלושת האסטרטגיות של BDS, לצד חרם וסנקציות). "באופן מודע לא התמקדנו בחרם אקדמי, כי זה נושא שיכול להיות מאוד מפלג בסביבה אקדמית", הסבירה אסף. "כסטודנטים, הכוח הכי חזק שלנו הוא דווקא בחלק של מניעת השקעות. באוניברסיטת ג'ורג' וושינגטון, באוניברסיטת מישיגן ובמכללת ברנרד גם התקבלו הצעות דומות השנה. מה שחשוב הוא שהכסף שסטודנטים משלמים - שכר הלימוד - משמש להפרת זכויות אדם. זה רק עניין של זמן עד שסטודנטים במוסדות אחרים יבינו זאת, ויכעסו כמונו".



"הרבה מקרובי המשפחה שלי בישראל לא מסכימים איתי בנושאים פוליטיים, אבל בסופו של היום אנחנו משפחה. אני יודעת שה-BDS יביא צדק גם למשפחה שלי וגם לפלסטינים", היא הוסיפה. אסף אף ציינה שבמשפחתה חוששים כי פעילותה הפוליטית בקמפוס עלולה לפגוע בה, בדומה לסטודנטית לארה אל-קאסם שנעצרה בנתב"ג הקיץ בגלל תמיכתה בחרם על ישראל בעבר. "כרגע חוק החרם מתייחס רק לאזרחים זרים, ואני ישראלית. אבל זה כן מדאיג את משפחתי. זה בהחלט מפחיד".

https://www.haaretz.co.il/news/politics/.premium-1.6724526?utm_source=mivzakimnet&utm_medium=ticker&utm_campaign=mivzakimnet



